recursal/SuperWikiNEXT-32B huggingface dataset:
Súradnice: 49°50′54″S 24°02′22″V﻿ / ﻿49,848311°S 24,039411°V﻿ / 49.848311; 24.039411

**Vysokyj Zamok** (ukr. Високий Замок) je jedným z kopcov v ukrajinskom Ľvove a so svojou výškou 413 m tiež najvyšší bod pohoria Roztoččja. Dnes je na vrchole umiestnený vysielač a priestranstvo s ukrajinskou vlajkou. Z vrchu je pohľad na centrum a niektoré predmestia Ľvova aj ďalej.

Dejiny
------

Na kopci vznikol v 13. storočí hrad s pôvodne dreveným opevnením. Okolo roku 1360 tu potom poľský kráľ Kazimír III. nechal vybudovať murované sídlo a kopec dostal svoj súčasný názov. V nasledujúcich storočiach bola pevnosť niekoľkokrát prestavovaná. Počas kozáckeho povstania roku 1648 sa jej zmocnil kozácky plukovník Maxym Kryvonis. Potom, čo sa Halič stala súčasťou habsburských dŕžav, sa začalo s demoláciou tvrdze. V rokoch 1869-1870 boli zvyšky múrov a veží využité na stavbu umelého *Kopca Lublinskej únie* k oslave 300 rokov od jej uzavretia. Na Vysokom Zamku tak zostal už len niekoľkometrový pozostatok hradieb, ktorý je tu k videniu dodnes.

Iné projekty
------------

Commons
* Spolupracuj na Commons Commons ponúka multimediálne súbory na tému **Vysokyj Zamok**

Externé odkazy
--------------

* Článok na castles.ua (ukrajinsky)
* Fotogaléria

Zdroj
-----

*Tento článok je čiastočný alebo úplný preklad článku Vysokyj Zamok na českej Wikipédii.*

Zvyšky opevnenia
**Podpňovka obyčajná** (*Armillaria mellea*) je huba z čeľade *Physalacriaceae*, parazit stromov.

Rastie na listnatých stromoch, ktoré poškodzuje. Keď hostiteľ odumrie, podpňovka prejde na saprofytizmus a rozkladá jeho kmeň a korene. Rastie v trsoch, plodnice niekedy obsahujú čiastkovú plachtičku. Je význačná blanitým prsteňom, ktorý ju odlišuje od iných druhov tohto rodu. Klobúk má žltavú až žltozelenú alebo olivovo hnedú či olivovo šedú farbu. V strednej časti klobúka sa nachádzajú šupiny, ktoré sú viditeľné len pri zväčšení (pod lupou). Výtrusy sú svetlé. 

Druh je veľmi variabilný v morfológii aj v ekológii a pod druhovým menom podpňovka obyčajná je pravdepodobne zahrnutých viacero samostatných druhov.

Podpňovka obyčajná je jedlá, ale zbierajú sa len klobúky bez hlúbikov, ktoré sú príliš tvrdé. Za surova a nedostatočne uvarená (usmažená) môže spôsobiť vážne tráviace ťažkosti.

Iné projekty
------------

Commons
* Spolupracuj na Commons Commons ponúka multimediálne súbory na tému **Podpňovka obyčajná**

Externé odkazy
--------------

* houbar.cz
Prvok EPC RFID používaný Wal-Martom
Nálepka na tovar s čiarovým kódom na jednej strane a pasívnym RFID čipom na strane druhej
**Vysokofrekvenčná identifikácia** alebo **RFID** (z angl. *Radio Frequency IDentification*) je identifikačný prvok na identifikáciu (nielen) tovaru, pracujúci vo vysokofrekvenčnom pásme. Je to „pokračovanie" systému čiarových kódov. Iniciátorom vývoja bola, podobne ako v prípade čiarových kódov, firma Walmart.

Charakteristika
---------------

Každý RFID prvok sa skladá z antény, transreceivera a transpondéra. Anténa slúži na príjem a vysielanie signálu, transreceiver umožnuje komunikáciu s čítačkou a transpondér, najzložitejšia časť RFID, obsahuje samotné funkcie, ktoré má daný prvok plniť.

Čipy sú k dispozícii vo vyhotovení na čítanie alebo čítanie a zápis. Čipy využívajú prevažne nosnú frekvenciu 125 kHz, 134 kHz a 13,56 MHz. V niektorých štátoch sa dajú používať aj ďalšie frekvencie ako 868 MHz (v Európe) a 915 MHz (v Amerike).

Typy čipov RFID
---------------

### Pasívny

Vysielač (snímač) periodicky vysiela pulzy do okolia. Ak sa v blízkosti objaví pasívny RFID čip, využije prijímaný signál na nabitie svojho napájacieho kondenzátora a odošle odpoveď.

### Aktívny

Používa sa menej často než pasívny systém RFID. Je totiž zložitejší a drahší, pretože obsahuje navyše aj zdroj napájania a je schopný sám vysielať svoje identifikácie - používa sa preto na aktívnu lokalizáciu.

Identifikácia čipov RFID
------------------------

RFID čipy obsahujú 96bitové unikátne číslo, takzvané EPC. To sa prideľuje centrálne výrobcom v jednotlivých radoch. EPC dlhé 96 bitov má ponúknuť dostatočný číselný priestor 268 miliónom výrobcov produkujúcim každý 16 miliónov druhov výrobkov (tried) a v každej triede je priestor pre 68 miliárd sériových čísiel. Pretože zatiaľ nie je ani teoretický výhľad na využitie takého množstva čísiel EPC, môžu čipy používať EPC dlhé 64 bitov, čo zníži ich cenu. Na druhej strane je tu aj výhľad pre prechod na 128 bitov pre prípad, že by číselné rady prestali stačiť.

Informácie obsiahnuté v čipe RFID
---------------------------------

Na odvodzovanie informácií na základe EPC priamo slúži služba zvaná Object Name Service - ONS. Tá priraďuje ku každému EPC adresu s opisom tovaru vo formáte XML, resp. jeho špeciálnom deriváte PML - Physical Markup Language. V tomto formáte sa môžu uchovávať všetky potrebné údaje tovaru, ako je jeho záruka, trvanlivosť, spôsoby použitia a ďalšie údaje, ktoré môže obchodník ľahko importovať a používať.
**Finančná nezávislosť** je pojem všeobecne používaný pre stav, kedy má subjekt také finančné príjmy ktoré pokrývajú všetky jeho potrebné výdavky. V základnom význame ide o stav, keď finančné prostriedky subjektu umožňujú, že si nechá vyplácať rentu, ktorá mu stačí na pokrytie nevyhnutných výdavkov bez nutnosti vyvíjania ďalších aktivít. Ide teda o dosiahnutie dostatočného pasívneho príjmu.

V reálnom ekonomickom prostredí dochádza k inflácii. Je teda nutné, aby šlo o stav kedy čerpaná renta môže rásť rýchlosťou úmernou inflácii a tak bola zachovaná podmienka pokrytia nevyhnutných výdavkov do budúcnosti.

V širšom význame sa používa finančná nezávislosť vo viacerých súvislostiach. Príkladom je finančná nezávislosť cirkvi od štátu, alebo finančná nezávislosť potomkov od rodičov. Z týchto prípadov sa vymedzuje finančná nezávislosť len voči konkrétnemu subjektu a je potrebná nutnosť výkonu ekonomických aktivít. Tento článok ďalej popisuje základný význam pojmu finančnej nezávislosti.

Cesty k finančnej nezávislosti
------------------------------

K finančnej nezávislosti vedú teoreticky dve cesty. Pretože ide o rozdiel príjmov a výdavkov, možno pracovať na oboch týchto položkách:

1. Prvou cestou je cesta redukcie nákladov. Túto cestu nemožno v dnešnom svete použiť samostatne, pretože určité zdroje nutné pre život už nie sú voľne dostupné.
2. Druhou cestou je budovanie príjmovej strany. Teda ide o akumuláciu aktív a optimalizáciu ich využitia tak, aby bola naplnená podmienka dosiahnutia dostatočnej renty vrátane pokrytia vplyvu inflácie.

Potenciálne zdroje pasívnych príjmov
------------------------------------

Na začiatku každého z pasívnych príjmov stojí nejaká investícia, hoci nemusí ísť o investíciu finančnú. V niektorých prípadoch môže ísť o investíciu, ktorú urobil niekto skôr a na subjekt bol následne vzniknutý príjem prevedený napríklad dedičstvom, alebo inou cestou.

Druhy investícií
* nehnuteľnosti – domy, byty, pozemky, komerčné nehnuteľnosti
* vzácne kovy a kamene – zlato, striebro, diamanty...
* starožitnosti
* umenie
* vzdelanie
* na peňažnom trhu – finančné produkty do jedného roka
* na kapitálovom trhu
* akcie
* futures
* komerčné papiere
* depozitné certifikáty
* dlhopisy
* dlhodobé pohľadávky

Pasívne príjmy vzniknuté z predchádzajúcich investícií
------------------------------------------------------

Následný výpočet možných pasívnych príjmov nie je úplný. Navyše je vždy nutné brať do úvahy, že aj tieto príjmy podliehajú rôznemu zdaneniu podľa platných zákonov.

* Prenájom nehnuteľností a ďalšieho zainvestovaného majetku
* Dividenda z akcií, dlhopisov a pod.
* Úroky z vkladov a poskytnutých pôžičiek
* Autorské honoráre z použitia alebo poskytnutia práv z priemyselného alebo iného duševného vlastníctva
* Autorské honoráre z diel literárnych, umeleckých a vedeckých
* Prenájom profesionálnej alebo akademickej kvalifikácie
* Doživotná renta alebo dôchodok poskytnutá iným subjektom
* Príjmy z rastu ceny predchádzajúcich investícií

Zdroj
-----

*Tento článok je čiastočný alebo úplný preklad článku Finanční nezávislost na českej Wikipédii.*
Územie Chorvátskej socialistickej republiky
Štátna vlajka
**Chorvátska socialistická republika** alebo **Socialistická republika Chorvátsko** bola jedna zo 6 zväzových republík, ktoré tvorili Juhoslovanskú socialistickú federatívnu republiku. Hlavné mesto Chorvátskej socialistickej republiky bol Záhreb.

Predchodcom Chorvátskej socialistickej republiky bola Chorvátska ľudová republika. Táto vznikla na konci 2. svetovej vojny ako časť obnovenej Juhoslávie. Partizáni vyčlenili hranice podľa rozmiestnenia chorvátskeho obyvateľstva. Územie sa skladalo z predvojnových bánovín, a to zo Sávskej (dnešná Slavónia), západnej časti Primorskej (dnešná Dalmácia), a východnej časti Zetskej (dnešná enkláva). Taktiež sem spadala východná časť severného Talianska, ktorá bola husto obývaná chorvátskym (a slovinským) obyvateľstvom a bola v priebehu rokov 1950 až 1955 odovzdaná Juhoslávii (dnešná Istria).

Chorvátska SR vznikla v roku 1963 transformáciou a premenovaním Chorvátskej ľudovej republiky. 

V 70. a najmä v 80. rokoch si Chorvátska socialistická republika chcela vynútiť väčšiu samostatnosť v rámci Juhoslávie, no udalosti len skomplikovali nie veľmi dobré vzťahy medzi Srbmi a Chorvátmi (Srbi sa cítili byť kľúčovým národom v Juhoslávii, Chorváti utláčaní). Nasledoval ozbrojený konflikt, ktorého výsledkom bolo osamostatnenie a vytvorenie Chorvátska, čo spôsobilo vojnu v Chorvátsku.

Osamostatnením Chorvátska sa začal rozpad Juhoslávie a najkrvavejšia vojna na území Európy od 2. svetovej vojny.

  


| * z
* d
* u
Socialistické republiky a autonómne kraje Juhoslovanskej socialistickej federatívnej republiky |
| --- |
| Socialistické republiky | Vlajka SR Bosna a Hercegovina Socialistická republika Bosna a Hercegovina  **·**  Vlajka SR Macedónsko Macedónska socialistická republika  **·**  Vlajka SR Slovinsko Slovinská socialistická republika  Vlajka SR Srbsko Srbská socialistická republika  **·**  Vlajka SR Chorvátsko Chorvátska socialistická republika  **·**  Vlajka SR Čierna Hora Čiernohorská socialistická republika |  |
| Autonómne kraje (pokrajiny) | Vojvodinský socialistický autonómny kraj  **·**  Kosovský socialistický autonómny kraj (*obidva kraje v Srbskej SR*) |
**Chorváti** boli východoslovanský kmeň žijúci vo včasnom stredoveku na hornom Dnestri. Niekedy sa uvádza, že išlo spočiatku o sarmatský, resp. alanský kmeň, ktorý sa až neskôr slavizoval. 

Viacero autorov ho stotožňuje s tzv. Bielymi Chorvátmi. Napr. podľa Magocsiho sú Slovania, ktorí sa približne od 7. storočia rozšírili do susednej Podkarpatskej Rusi (južné svahy Karpatov) identickí s týmito Chorvátmi. Potom aj predkovia dnešných Chorvátov tiahli do Chorvátska začiatkom 7. storočia práve z tejto oblasti a napríklad roku 903, kedy starí Maďari bojovali o pevnosť Užhorod, bojovali vlastne s Bielymi Chorvátmi. Týchto Chorvátov tiež často považujú za predkov dnešných Rusínov. Pričom túto teóriu podporujú aj posledné výskumy DNA, štúdia z roku 2004 zistila príbuznosť v DNA medzi Rusínmi a Chorvátmi z ostrova Krk, obe skupiny majú najvyššie percentuálne zastúpenie haplogroup I (11.3%) v Európe

Predpokladá sa, že časom miestni Slovania postupne splynuli s inými staroslovanskými kmeňmi a spolu sa začali označovať ako Rusi (Rosi), ruskí ľudia. Od polovice 9. storočia termín „ruský" nadobudol všeobecné rozšírenie. Kmeň podnesteských Chorvátov sa posledný raz spomína v roku 992.

Referencie
----------

1. ↑  Collegium antropologicum 15/133 in  Frequencies of mtDNA haplogroups in southeastern Europe--Croatians, Bosnians and Herzegovinians, Serbians, Macedonians and Macedonian Romani. *Collegium antropologicum*, 2004, s. 193–8. PMID 15636075.

Pozri aj
--------

* Bieli Chorváti
* Chorváti
**Nintendo GameCube**, alebo skrátene **GCN**, je herná konzola šiestej generácie vyvinutá firmou Nintendo a prvýkrát uvedená na trh 14. septembra 2001 v Japonsku ako následovník konzoly Nintendo 64.

Je to prvá Nintendo konzola, ktorá používa optické disky. Tiež sa do nej dá cez Link kábel zapojiť Game Boy Advance, ktorý sa pri hraní môže používať ako ovládač, alebo tiež v niektorých hrách odomkne špeciálny obsah.

Hardvér
-------

### Technická špecifikácia

* CPU: IBM Gekko, 485 MHz, 128-bit
* RAM: 43 MB
* Rozlíšenie: 640x480 pixelov (480p)
* Paleta farieb: 16 777 216 farieb

### Pamäťové médiá

Keďže zápis na optické disky, na ktorých boli hry, nebol možný, na ukladanie pozícií a dát hráčov slúžili pamäťové karty GameCube Memory Card. Tie sa predávali v troch rôznych veľkostiach: 59 (4 Mbit), 251 (16 Mbit) a 1019 (64 Mbit). Tieto tri typy boli farebne rozlíšené.

Iné projekty
------------

Commons
* Spolupracuj na Commons Commons ponúka multimediálne súbory na tému **Nintendo GameCube**

Externé odkazy
--------------
**Michal Králka** (\* 28. november 1888, Podbrezová-Lopej - † 25. júl 1939, Podbrezová-Lopej) bol verejný činiteľ, funkcionár KSČ, robotník.

Rodina
------

* otec Michal Králka (?-1917)
* matka Mária rod. Magánová
* syn Michal Králka (1919-1975)

Životopis
---------

Vyučil sa za valciara v železiarňach v Podbrezovej, kde aj pracoval ako robotník. Ako vojak rakúsko-uhorskej armády padol do ruského zajatia. Skúsenosti zo sovietskeho Ruska uplatňoval po návrate na Slovensko v revolučnom hnutí, spoluzakladateľ straníckej organizácie v Lopeji, popredný predstaviteľ revolučného hnutia v podbrezovských železiarňach. Organizátor mzdových bojov , štrajkov, demonštrácií. Funkcionár miestnej a okresnej straníckej organizácie, člen obecného zastupiteľstva i podstarosta Lopeja. Za revolučnú činnosť perzekvovaný. V roku 1935-1938 senátor NZ na KSČ.

Literatúra
----------

* Slovenský biografický slovník

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.
**Nintendo DS** (často označovaná iba ako **DS**) je prenosná herná konzola vyrobená firmou Nintendo. V roku 2004 bola uvedená na japonský a americký trh, v roku 2005 aj na aústrálsky a európsky trh. Konkurentom bola konzola PlayStation Portable spoločnosti Sony. Ide o doteraz najpredávanejšiu konzolu od Nintenda, s 154 miliónmi predaných kusov.

Svojím vyklápacím dizajnom s dvoma displejmi pripomínala niektoré Game & Watch konzoly z 80. rokov 20. storočia, avšak najväčšou novinkou a lákadlom bola dotyková funkcionalita spodného displeja. DS je skratka slovného spojenia *Dual Screen*, zvýrazňujúca dva displeje ako hlavný znak konzoly.

Nintendo DS bolo na začiatku svojho životného cyklu označovaná za takzvaný "tretí pilier", ktorý mal údajne existovať po boku stolnej konzoly Nintendo GameCube a predchádzajúcej série prenosných konzol Game Boy Advance, ktorú nemal nahradiť, avšak kvôli svojej veľkej popularite a finančnému úspechu sa tak nakoniec stalo.

Hardvér
-------

Systém disponuje integrovaným mikrofónom, podporou 802.11 Wi-Fi a dvoma slotmi pre kartidže s hrami - jeden pre DS hry a druhý pre Game Boy Advance hry, s ktorými je konzola spätne kompatibilná.

Softvér
-------

Narodziel od predchádzajúcih prenosných konzol od Nintenda malo DS komplexnejší firmvér so zabudovanými, jednoduchými aplikáciami. Po zapnutí konzoly mal hráč na výber viacero možností: spustiť DS hru, GBA hru, PictoChat aplikáciu, alebo zdieľanie demoverzií hier cez Download Play službu. Dostupné boli aj hodiny a budík. V nastaveniach konzoly bolo možné zadať svoje meno a obľúbenú farbu: tieto informácie sa využívali v niektorých hrách.

### PictoChat

Každá DS konzola mala v sebe zabudovanú četovaciu aplikáciu **PictoChat**, ktorá umožňovala posielanie textových, ale aj kreslených správ po bezdrôtovej sieti medzi 2 až 16 užívateľmi.

### Download Play

**Download Play** je zabudovaná služba, pomocou ktorej môžu hráči medzi sebou po bezdrôtovej sieti zdieľať demo verzie svojich plných hier (aj s podporou režimu hry pre viacerých hráčov), alebo môžu demo verzie sťahovať aj cez konzolu Wii. Všetky takto stiahnuté demo verzie sa z konzoly automaticky vymažú po jej vypnutí.

Referencie
----------

1. ↑   *IR Information : Financial Data - Top Selling Title Sales Units - Nintendo DS Software* [online]. Nintendo, 2019-09, [cit. 2019-12-05]. Dostupné online. (po anglicky)
2. ↑   *IR Information : Sales Data - Dedicated Video Game Sales Units* [online]. nintendo.co.jp, 2019-09, [cit. 2019-12-01]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Nintendo DS**

Externé odkazy
--------------

* Nintendo DS Family | Nintendo UK's official site – Oficiálna britská webová stránka o konzolách Nintendo DS (po anglicky)
**Michal Múdry-Šebík** (\* 11. máj 1909, Drietoma – † 20. september 1978, New York, New York, USA)) bol slovenský a česko-slovenský politik, povojnový poslanec Dočasného národného zhromaždenia za Demokratickú stranu. Za druhej svetovej vojny a opäť po roku 1948 žil v exile.

Životopis
---------

V rokoch 1939-1945 žil v USA, kde bol osobným tajomníkom Milana Hodžu. Po vojne sa vrátil do vlasti a zapojil sa do politiky Demokratickej strany. V rokoch 1945-1946 bol poslancom Dočasného národného zhromaždenia za Demokratickú stranu. V parlamente zotrval do parlamentných volieb v roku 1946..

Po februárovom prevrate v roku 1948 odišiel do exilu, opäť do USA. Od roku 1951 pracoval v rozhlasovej stanici Slobodná Európa a v rokoch 1970-1974 bol riaditeľom jej česko-slovenskej sekcie v New Yorku.

Referencie
----------

1. ↑  Michal Múdry-Šebík – Poslanecká sněmovna Parlamentu České republiky
2. ↑  Michal Múdry-Šebík – Ústav pro studium totalitních režimů
3. ↑  derivat.sk
4. ↑  Menný register

Zdroj
-----

* *Tento článok je čiastočný alebo úplný preklad článku Michal Múdry-Šebík na českej Wikipédii.*

Autoritné údaje: * ISNI: 0000 0000 2220 2480
* LCCN: n84050206
* NK ČR: uk20211098889
* SNK: 200129
* VIAF: 5859544
* WorldCat: lccn-n84050206
**Prehľad úspechov slovenského boxu** sumarizuje prehľad medailí slovenských boxerov na vrcholných svetových a európskych podujatiach v ére samostatnosti, ako aj v reprezentácii Československa.

História
--------

Box sa stal zásluhou dvoch zlatých (1948 Július Torma, 1952 Ján Zachara) a jednej bronzovej medaily (1980 Ján Franek) najúspešnejším slovenským olympijským športom v ére Československa. Július Torma pridal k olympijskému víťazstvu aj titul európskeho šampióna a ďalšie dve bronzové medaily, dvojnásobným medailistom z ME bol Michal Franek, juniorský majster sveta 1985 .

Prvé medailové úspechy v ére samostatnosti sa spájajú s kurióznou situáciou. Komárňansky rodák Tibor Rafael  získal bronz na MS i striebro na ME, na obidvoch šampionátoch bol však členom výpravy Česka, no keďže nemal ešte občianstvo, medailové zisky pripadli Slovensku. Na oboch vrcholných podujatiach sa presadil Rudolf Dydi .

Medailisti z olympijských hier
------------------------------

| Rok | Dejisko | Meno | Kategória |
| --- | --- | --- | --- |
| 1948 | Spojené kráľovstvo Londýn | Olympijské zlato Július Torma | do 67 kg |
| 1952 | Fínsko Helsinki | Olympijské zlato Ján Zachara | do 57 kg |
| 1980 | Sovietsky zväz Moskva | Olympijský bronz Ján Franek | do 71 kg |

Medailisti z majstrovstiev sveta
--------------------------------

| Rok | Dejisko | Meno | Kategória |
| --- | --- | --- | --- |
| 1993 | Fínsko Tampere |  Tibor Rafael | do 60 kg |
| 1997 | Maďarsko Budapešť |  Rudolf Dydi | do 48 kg |

**Medailisti z majstrovstiev sveta juniorov**

| Rok | Dejisko | Meno | Kategória |
| --- | --- | --- | --- |
| 1985 | Rumunsko Bukurešť |  Michal Franek | do 71 kg |
|  Vladimír Varhegyi | do 51 kg |
| 2000 | Maďarsko Budapešť |  Pavol Hlavačka | do 60 kg |

Medailisti z majstrovstiev Európy
---------------------------------

| Rok | Dejisko | Meno | Kategória |
| --- | --- | --- | --- |
| 1947 | Írsko Dublin | bronz Július Torma | do 73 kg |
| 1949 | Nórsko Oslo | zlato Július Torma | do 66,7 kg |
| 1955 | Nemecko Západný Berlín | bronz Július Torma | do 81 kg |
| 1965 | Nemecká demokratická republika Berlín | bronz Dušan Rybanský | nad 81 kg |
| 1967 | Taliansko Rím | bronz Vojtech Stantien | do 71 kg |
| 1981 | Fínsko Tampere | bronz Ondrej Pusztai | do 81 kg |
| 1983 | Bulharsko Varna | bronz Pavol Madura | do 54 kg |
| bronz Tibor Puha | do 60 kg |
| 1989 | Grécko Atény | striebro Michal Franek | do 75 kg |
| 1991 | Švédsko Göteborg | striebro Michal Franek | do 75 kg |
| 1993 | Turecko Bursa | striebro Tibor Rafael | do 60 kg |
| 2002 | Rusko Perm | bronz Rudolf Dydi | do 48 kg |
| 2019 | Bielorusko Minsk | bronz Andrej Csemez | do 75 kg |

Referencie
----------

1. ↑  Boxerský majster sveta má ešte stále nesplnené sny
2. ↑  Bronzový medailista z MS Tibor Rafael mŕtvy
3. ↑  Dydi po piatich rokoch opäť bronzový
**Prehrievanie ekonomiky** je fáza príliš rýchleho rastu hospodárstva (ekonomiky) krajiny, ktoré môže spôsobiť niekoľko vážnych negatívnych dôsledkov. Predovšetkým ide o infláciu [chýba zdroj].

Prehrievanie ekonomiky môže nastať v prípade, že zdanlivý rast hospodárstva (hospodárskych ukazovateľov), nekorešponduje so skutočným rastom kúpyschopnosti obyvateľstva. Okrem tohoto faktora nastáva prehrievanie aj v prípade príliš rýchlej expanzie doposiaľ stagnujúcej ekonomiky a laxnej politiky inštitúcie tvoriacej monetárnu politiku krajiny (obvykle centrálna banka). Nereálne investičné očakávania v kombinácii s nízkymi úrokovými sadzbami (cenou peňazí) spôsobia straty na investičnom trhu, úverové krízy a predovšetkým zníženie hodnoty peňazí. Tým stratia na hodnote "staré peniaze" (úspory), čím sa rapídne znižuje kúpyschopnosť obyvateľstva [chýba zdroj].

Každá ekonomická škola má na prehrievanie ekonomiky vlastný názor, zhodujú sa však v existencii tohoto faktu a v základných sprievodných javoch [chýba zdroj]:

* extrémne rýchly ekonomický rast, čomu sa nestačí prispôsobovať obyvateľstvo
* nereálne investičné očakávania
* nízke úrokové sadzby (nízka cena peňazí)
* liberálna monetárna politika
* neskôr strata hodnoty peňazí (inflácia), nižšia produkcia a s tým súvisiaca možná nezamestnanosť

Nekontrolované prehriatie ekonomiky môže spôsobiť rýchlejší posun do fázy depresie v rámci konjunkturálneho cyklu.

Literatúra
----------

* Samuelson & Nordhaus: *Economics, 17th Edition*
* C. H. Stowasser: *Overheating of the Economy: The Real Cause*
* Eva Riesenhuber: *The International Monetary Fund Under Constraint*
Súradnice: 55°46′S 6°9′Z﻿ / ﻿55,767°S 6,150°Z﻿ / 55.767; -6.150

**Islay** (angl. *Islay*, škg. *Ìle*) je najjužnejší ostrov v súostroví Vnútorné Hebridy v Atlantickom oceáne. Pre svoju relatívnu úrodnosť je známy aj ako *kráľovná Hebríd*. Leží asi 27 kilometrov na západ od pobrežia Škótska, v bezprostrednej blízkosti ostrova Jura (oddeľuje ich prieliv Sound of Islay) a asi 40 kilometrov na sever od Írska. Islay je 5. najväčší škótsky ostrov a siedmy najväčší ostrov v okolí ostrova Veľká Británia.

Podľa sčítania v roku 2011 na ostrove žije 3 228 obyvateľov, čo je mierny pokles oproti sčítaniu v roku 2001, kedy tu žilo 3 457 obyvateľov. V lete sa na ostrove zdržiava množstvo turistov. Asi štvrtina obyvateľov ostrova (okolo 800) žije v hlavnom sídle ostrova, v Bowmore. Hlavný prístav ostrova Port Ellen má tiež asi 800 obyvateľov.

Hlavné ekonomické aktivity na ostrove sú popri cestovnom ruchu pálenie whisky, rybolov, poľnohospodárstvo a prílivové elektrárne. Podnebie ostrova je mierne oceánske. Ostrov Islay patrí do administratívnej oblasti *Argyll and Bute*.

Geografia
---------

Ostrov má rozlohu 619,6 km², je asi 40 km dlhý a 24 km široký. Na severe a na juhu sa do ostrova hlboko zarezávajú zálivy Loch Gruinart a Loch Indaal. Najvyšší vrch ostrova, Beinn Bheigeir, dosahuje výšku 491 m n. m. Ostrov je spojený trajektami so škótskou pevninou, najlepšie spojenie má so sídlom Kennacraig.

Pálenie whisky
--------------

Islay je jednou z piatich oblastí v Škótsku, ktoré sú chránené zákonom. Na ostrove dnes funguje deväť páleníc (Laphroaig, Lagavulin, Ardbeg, Kilchoman, Bowmore, Bruichladdich, Bunnahabhain, Caol Ila a Ardnahoe) a po poľnohospodárstve je to najväčší zamestnávateľ na ostrove. Najstaršia zmienka o úradne registrovanej pálenici pochádza z roku 1779 a istú dobu bolo na ostrove aktívnych 23 páleníc.

Galéria
-------

* Najväčší menhir na ostroveNajväčší menhir na ostrove
* Topografická mapa ostrovaTopografická mapa ostrova
* Automapa ostrovaAutomapa ostrova
* Pálenice whisky na ostrovePálenice whisky na ostrove
* Ruiny hradu Dunyvaig Castle, pevnosti klanu MacDonald v 16. storočíRuiny hradu Dunyvaig Castle, pevnosti klanu MacDonald v 16. storočí
* Port EllenPort Ellen
* Pálenica LaphroaigPálenica Laphroaig

Referencie
----------

1. ↑  2011 Census: First Results on Population and Household Estimates for Scotland - Release 1C (Part Two)

Iné projekty
------------

Commons
* Spolupracuj na Commons Commons ponúka multimediálne súbory na tému **Islay (ostrov)**

Zdroj
-----

* *Tento článok je čiastočný alebo úplný preklad článku Islay na anglickej Wikipédii.*
**Columbus** je kráter na Marse, nachádzajúci sa na súradniciach 29,8° J a 166,1° Z. Má 119 km v priemere a je pomenovaný po talianskom objaviteľovi Krištofovi Kolumbovi (1451 – 1506).

Kráter Columbus zblízka,   
fotografia z HiRISE

Vrstvy
------

Kráter Columbus obsahuje vrstvy alebo súvrstie. Horniny uložené do vrstiev sa nachádzajú na mnohých miestach Marsu. Niekedy sú tieto horniny rozlíšiteľné pomocou farieb. Do svetlofarebných hornín sú primiešané hydratované minerály ako sulfáty. Mars rover Opportunity preskúmal tieto vrstvy pomocou niekoľkých prístrojov. Niektoré z nich sú pravdepodobne tvorené jemnými časticami, pretože sa z nich vytvoril jemný piesok, z iných sú veľké balvany, čo naznačuje pevnejší materiál. Čadič je vulkanická hornina, o ktorej sa predpokladá že tvorí pevnejšie vrstvy. Čadič bol zistený na viacerých miestach Marsu. Vedecké prístroje zistili na Marse aj íl v niektorých vrstvách.

Iné projekty
------------

Commons
* Spolupracuj na Commons Commons ponúka multimediálne súbory na tému **Columbus (kráter)**
Súradnice: 21°19′42″J 159°45′2″Z﻿ / ﻿21,32833°J 159,75056°Z﻿ / -21.32833; -159.75056

**Rarotonga** je sopečný ostrov, súčasť Južných Cookových ostrovov, ktoré administratívne patria do závislého územia Nového Zélandu – Cookove ostrovy. Na ostrove je aj administratívna jednotka rovnakého názvu.

Je to najväčší a najľudnatejší ostrov spomedzi Cookových ostrovov. Ostrov má rozlohu 67,19 km² a má 13 095 obyvateľov (podľa odhadu z roku 2011). Rarotonga je sopečný ostrov, čiže je to vrchol vyhasnutej sopky. Najvyšším vrchom je vrchol Te Manga, ktorý dosahuje nadmorskú výšku 652 m n. m.

Na ostrove sa nachádza hlavné mesto Cookových ostrovov – Avarua. Vzhľadom k hornatému vnútrozemiu ostrova sú všetky ľudské osídlenia pozdĺž pobrežia. V severnej časti ostrova je hlavné letisko Cookových ostrovov – Medzinárodné letisko Rarotonga.

Ostrov je administratívne rozdelený do piatich okresov, ktoré sa delia na 70 tradičných dedín (*tapere*). Hlavnými mestami, mimo hlavné mesto, sú: Pue, Matavera, Ngatangiia, Muri, Titikaveka, Arorangi, Nikao a Avatiu.

Ostrov Rarotonga bol objavený v roku 1814 a od roku 1888 bol spolu s ďalšími ostrovmi súostrovia britským protektorátom, známym od roku 1891 ako *Cook Islands Federation*. V roku 1901 bol celý ostrov spolu s ostatnými Cookovými ostrovmi odovzdaný Novému Zélandu.

Iné projekty
------------

Commons
* Spolupracuj na Commons Commons ponúka multimediálne súbory na tému **Rarotonga**

Zdroj
-----

*Tento článok je čiastočný alebo úplný preklad článku Rarotonga na poľskej Wikipédii.*
Rýdzik pravý (*Lactarius deliciosus*)
**Rýdzik pravý** (*Lactarius deliciosus*) je jedlá huba z čeľade plávkovité (*Russulaceae*).

Opis
----

Klobúk
Klobúk s typickými lupeňmi
Klobúk má priemer 5 – 15 cm, za mladi je klenutý, neskôr v strede vtlačený až lievikovitý, farby tehlovopomarančovej, často so zeleným nádychom, s tmavšími sústrednými kruhmi, hladký, holý, krehko mäsitý, za vlhka slizký. 

Lupene
Sú červenopomarančové alebo šafranovožlté, otlačením zelenajú, sú dosť husté, široké, krehko lámavé, trocha zbiehajúce na hlúbik.

Hlúbik
Hlúbik je 3 - 9 cm dlhý, 1 - 2 cm hrubý, valcovitý, za mladi belavo vypchatý, skoro však dutý, tvrdý, lámavý, svetlejšej farby než klobúk, často zelenkastoškrnitý, najprv jemne oinovatený, potom holý. 

Dužina
Je belavá, ale od pomarančového mlieka, ktoré roní, sfarbuje sa do pomarančova, neskôr dostáva zelenkastý tón. Vonia príjemne korenisto, chuť je trocha štipľavá a trpká.

Výtrusný prach
Výtrusný prach je smotanový s ružovkastým nádychom.

Výskyt
------

Rastie v smrekových a borovicových lesoch od júla do novembra

Praktický význam a použitie
---------------------------

Je to jedlá huba vhodná na nakladanie do octu a do praženice. Na sušenie nie je vhodná, lebo sušením stráca chuť a vôňu.
Sacsayhuamán, pohľad z boku
**Sacsayhuamán** alebo **Sacsaihuaman** (obidve po španielsky; po slovensky aj **Sacsayhuaman**; po kečuánsky **Saksaywaman**, **Saksaq Waman** alebo **Sasa Waman**, doslova „Orlie hniezdo") je inkská „pevnosť" z obrovských dôsledne opracovaných a exaktne do seba zapadajúcich kamenných blokov pri meste Cusco vo výške 3 600 m n. m. Podľa tradície ju naplánovali za inku Pachacuteka Yupanquia (1438 – 1471) a postavili za Huaynu Capaka (1493 – 1527), vraj ju stavalo 30 000 Indiánov 70 rokov. Podľa archeológov je - prinajmenšom jej spodná časť - oveľa staršia.

Podľa legiend slúžila vraj ako „Dom Slnka" a nie ako pevnosť, ako si mysleli Španieli. Keď pred týmito mohutnými kamennými blokmi stáli prví španielski dobyvatelia, mnohí z nich si mysleli, že to musí byť dielo diabla. Sacsayhuamán totiž pozostáva z troch nad sebou terasovito postavených hradieb, z ktorých každá je dlhá viac ako 365 metrov. Niektoré kamenné bloky dosahujú úctyhodnú veľkosť a váhu, najväčšie z nich merajú 5x5x4 metre a ich váha je odhadnutá na vyše 200 ton. Otázkou ostáva ako Inkovia tieto obrovské kamenné bloky transportovali, ukladali a opracovávali. Jednotlivé bloky sú rôznych veľkostí a tvarov, presne do seba priliehajú, sú ukladané len na seba a bez akejkoľvek spojovacej hmoty. V prípade zemetrasenia, ktorých je v tejto oblasti veľa, kamene zapadnú späť na svoje miesta, a vďaka tomu sú škody po zemetraseniach minimálne.

Otázkou zostáva i technológia, pretože Inkovia sa nachádzali technologicky v dobe kamenno-bronzovej a spodné časti sú zrejme staršie. Sú viditeľné výstupky akoby na uchytenie lán, presné záhadné medzery, na krajoch do tvaru V, konkávne vypuklé bruchá kameňov a otlačené plochy tvaru odstránených stavebných dosiek po šalungu, odlievaní, čo spolu s predstavou práce kamennými dlátami nedáva zmysel. Samotná stavba musela byť veľmi zložitá, pretože sú tam stovky gigantických kameňov váhy 30 – 200 ton s presnými plochami tvaru mnohostenu. Dnes by bolo veľmi ťažké takú stavbu realizovať. V blízkosti sa nachádza kameňolom tvaru presne vyrezaných kvádrov.

Panoramatická fotografia - Sacsayhuamán, Peru
*Panoramatická fotografia - Sacsayhuamán, Peru*

Iné projekty
------------

Commons
* Spolupracuj na Commons Commons ponúka multimediálne súbory na tému **Sacsayhuamán**
**Jozef Búda** (\* 14. september 1898, Nemecká – † 23. jún 1994, Báč) bol slovenský cirkevný hodnostár, teológ, biblista, vysokoškolský pedagóg a rímskokatolícky kňaz.
Pseudonym: Jozef Chata

Životopis
---------

Študoval na gymnáziu v Banskej Bystrici (maturoval 1916), chórový kaplán v Banskej Bystrici (1925). Bol tiež farárom v Banskej Bystrici-Radvani. Vyučoval náboženstvo na gymnáziu v Banskej Bystrici (od 1930), suplujúci profesor Rimskokatolíckej vysokej školy bohosloveckej v Banskej Bystrici (od 1. september 1933), rektor kňazského seminára v Banskej Bystrici, profesor pastorálky (1945 – 1946) a profesor biblického štúdia, čestný kanonik Banskobystrickej kapituly (1973). Viedol Katolícku jednotu žien v Banskej Bystrici. Politicky prenasledovaný (50. roky). Autor publikácií Evanjelium starého Zákona I.II. , prekladateľ Starého zákona. Publikoval v náboženských novinách, časopisoch a zborníkoch. Vymenovaný za pápežského preláta (1992).

Referencie
----------

1. ↑  LOKSA, Martin. *ZABUDNUTY RODAK Prof. Jozef Buda* [online]. archiv.podbrezovan.sk, 2003-09-09, [cit. 2020-09-14]. Dostupné online.

Literatúra
----------

* Kto bol kto v histórii Banskej Bystrice 1255 – 2000

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * ISNI: 0000 0000 8005 5503
* LCCN: n2010039846
* NK ČR: ola2008474681
* SNK: 161228
* VIAF: 85063061
* WorldCat: lccn-n2010039846
Char Frot-Turmel-Laffly (28. marec 1915)
**Char Frot-Turmel-Laffly** bol jeden z prvých francúzskych experimentálnych tankov. Na jar roku 1915 ho postavil konštruktér Paul Frot, ako reakciu na žiadosť ministerstva vojny o vozidlo schopné prekonať nepriateľské zákopy 1. svetovej vojny.

Charakteristika
---------------

Základom vozidla bol kolesový podvozok kompaktora firmy Laffly z roku 1912. Na podvozok Frot postavil podlhovastú hranatú korbu zo 7 mm hrubého pancierového plechu. 10-tonový a 7 metrov dlhý stroj mal byť vyzbrojený štvoricou guľometov kalibru 7,7 mm a bol poháňaný slabým motorom s výkonom 20 koní. Mal 9-člennú posádku: veliteľ, vodič, mechanik a 6 guľometníkov.

Testy
-----

Tank bol testovaný 28. marca 1915 na pozemkoch továrne *Corpet & Louvet*. Efektívne zničil plot z ostnatého drôtu a dokázal prekonať 25-stupňové stúpanie, no motor bol neschopný dostatočne mobilizovať ťažký stroj. Prototyp neskôr kúpilo Spojené kráľovstvo, ktorá ho preskúmala a dala zrejme zošrotovať.

Referencie
----------

1. ↑  Gougaud, str. 106-108

Zdroje
------

* Pejčoch Ivo: *Obrněná technika 13 – První světová válka*, vydavateľ Svět křídel, Cheb, 2014. ISBN 978-80-87567-45-6
* Alain Gougaud, *L'Aube de la Gloire, Les Autos-Mitrailleuses et les Chars Français pendant la Grande Guerre*, 1987, Musée des Blindés, ISBN 2-904255-02-8
* *Tento článok je čiastočný alebo úplný preklad článku Frot-Laffly landship na anglickej Wikipédii.*
**Jozef Bobok** (\* 19. marec 1837, Slovenská Ľupča – † 22. august 1906, Nitra) bol slovenský rímskokatolícky kňaz, cirkevný hodnostár, teológ, pedagóg.

Jeho otec bol Michal Bobok a jeho matka Agneša rod. Kamenská.

Životopis
---------

Študoval v seminári v Nitre, 1862-1963 v kňazskom výchovnom ústave sv. Augustína vo Viedni, 1859 vysvätený za rímskokatolíckeho kňaza kňaza. Kaplán v Pohraniciach, 1863-1877 profesor biskupského seminára v Nitre, 1877-1896 farár a vicearchidiakon v Močenku, od 1896 rektor biskupského seminára, správca ústavu kňazov dôchodcov v Nitre, 1889 segedínsky opát, 1896 nitriansky kanonik, žilinský, od 1900 trenčiansky archidiakon. Prednášal cirkevné právo a históriu, venoval sa najmä problematike miešaných manželstiev, rozpravou s touto tematikou prispel do 6. zv. Roškovániho diela De matrimoniis mixtis, mecen r.k. cirkvi.

Literatúra
----------

* *Slovenský biografický slovník*

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * PIM: PIM106553
**Bambiraptor** je vyhynutý rod vtákovitého dinosaura z čeľade Dromaeosauridae, žijúceho v období vrchnej kriedy (asi pred 75 Ma) na území dnešného amerického štátu Montana. Bol blízky príbuzný s rodom Saurornitholestes a jeho jediným druhom je **Bambiraptor feinbergi**.

Nález
-----

Fosília druhu *Bambiraptor feinbergi* v Royal Ontario Museum, Toronto
Prvé pozostatky tohto malého dinosaura objavil už v roku 1993 štrnásťročný „lovec" fosílii Wes Linster neďaleko národného parku Glacier v Montane. O svojom náleze informoval magazín *Time* a na miesto sa potom vypravila expedícia paleontológov, ktorá odhalila 95% kompletnú kostru. V roku 2000 bol tento dinosaurus opísaný skupinou amerických paleontológov (David Burnham, Kraig Derstler, Philip Currie, Robert Bakker, Zhou Zhong a John Ostrom) ako *Bambiraptor feinbergi*. Rodové meno je odvodené od slova *Bambi*, čo odkazuje k malým rozmerom exemplára a latinského slova *raptor* („lupič"). Druhové meno *feinbergi* je poctou rodine Feinbergovcov, ktorý exemplár darovali floridskému Graves Museum of Natural History.

Holotyp s označením **AMNH FR 30554**, pozostáva z takmer kompletnej kostry vrátane lebky nedospelého jedinca. V súčasnosti sa nachádza v americkom prírodovednom múzeu.

Opis
----

Bambiraptor feinbergi
Tento malý dromaeosaurid, merajúci približne 1,3 m na dĺžku s hmotnosťou 5 kg, bol obratný lovec drobných živočíchov. Zaujímavosťou je, že mal vôbec najväčší mozog v pomere k veľkosti tela zo všetkých známych dinosaurov (hodnota EQ - encefalizačný kvocient je 12,5 až 13,8). Išlo teda o veľmi bystrého a agilného dravca, možno žil dokonca čiastočne na stromoch. Bambiraptor bol ešte inteligentnejší než príbuzný rod Troodon. Nedávno bolo navyše zistené, že dokázal obrátiť prst proti ostatným dvom a bol tak schopný manipulovať s predmetmi. Túto schopnosť pritom zrejme žiadny iný dinosaurus až na Iguanodona nemal. Bambiraptor bol pravdepodobne teplokrvný a jeho telo pokrývalo páperovité perie, ktoré zabraňovalo tepelným stratám.

Referencie
----------

* *Tento článok je čiastočný alebo úplný preklad článkov Bambiraptor na českej Wikipédii a Bambiraptor na anglickej Wikipédii.*

1. ↑  BURNHAM, D.A. DERSTLER, K.L.; CURRIE, P.J.; BAKKER, R.T.; ZHOU, Z.; OSTROM J.H. Remarkable new birdlike dinosaur (Theropoda: Maniraptora) from the Upper Cretaceous of Montana. *University of Kansas Paleontological Contributions*, 2000, roč. 13, s. 1 - 14.
2. ↑   *Dinosaurs* [online]. American Museum of Natural History, [cit. 2011-11-03]. Dostupné online. (anglicky)
3. ↑  PAUL, G.S.. *The Princeton Field Guide to Dinosaurs*. Berkeley : Princeton University Press. 2010. S. 135.
4. ↑  SENTER, P.. Comparison of forelimb function between Deinonychus and Bambiraptor (Theropoda: Dromaeosauridae). *Journal of Vertebrate Paleontology*, 2006, roč. 26, čís. 4, s. 897 - 906.
5. ↑  LAMBERT, David; NAISH, Darren; WYSEOVÁ, Elizabeth. *Dinosaury a život v praveku*. Preklad Radim Labuda. Bratislava : Slovart, 2002. 376 s. ISBN 80-7145-697-7. Kapitola Rýchle bežce, s. 137.
**Cherie Currie** (\* 30. november 1959, Encino, Kalifornia, USA) je americká speváčka, herečka a umelkyňa. V polovici 70. rokov bola speváčkou dievčenskej hard rockovej kapely z Los Angeles The Runaways.

Život a kariéra
---------------

Jej rodičmi boli Don Currie a herečka Marie Harmonová. Vyrastala v údolí San Fernando v meste Encino. Mala dve sestry - dvojčatá: herečku Sondru Currie a jej dvojča Marie Currie.

Cherie pôsobila ako dospievajúca speváčka v čisto dievčenskej rockovej kapele "The Runaways" s Joan Jett, Litou Fordovou, Sandy Westovou a Jackie Fox. Časopis Bomp! ju opísal ako „stratenú dcéru Iggy Popa a Brigitte Bardotovej."
  
Cherie, ani nie 16-ročná, sa pripojila k The Runaways v roku 1975. Teen-rocková hymna "Cherry Bomb", bola napísaná pre ňu počas konkurzu. Po troch albumoch s The Runaways, (*Runaways*, *Queens of Noise*, a *Live in Japan*), Currie pokračovala v nahrávaní dvoch nezávislých albumov (*Beauty's Only Skin Deep* v Polygram Records, a *Messin' With The Boys* so sestrou Marie Currie v Capitol Records). 

Neskôr pracovala ako herečka, hrala vo filmoch, ako sú "Foxes", "Parasite", "Wavelength", "Zóna súmraku", "The Rosebud Beach Hotel", "Rich Girl", rovnako bola hosťom v televíznom seriáli "Matlock" a "To je vražda, napísala". 

Currie napísala monografiu o svojom dospievaní, nazvanú "*Neon Angel: A Memoir of a Runaway*". Kniha sa točí okolo nej, jej dysfunkčnej rodiny, píše o jej boji s drogami a alkoholom, sexuálnom zneužívaní a jej živote s The Runaways.

V roku 1990 sa Currie vydala za herca Roberta Haysa, s ktorým má syna Jakea. Dnes sú už rozvedení.

V roku 2010 bola natočená hudobná životopisná dráma *The Runaways*, ktorú produkovala Joan Jett. Vo filme Currie stvárnila Dakota Fanning.

Diskografia
-----------

### S The Runaways

#### Štúdiové albumy

* The Runaways - 1976
* Queens of Noise - 1977

#### Live albumy

* Live in Japan - 1977

### Sólové albumy

#### Štúdiové albumy

* Beauty's Only Skin Deep - 1978
* Messin' With The Boys - 1980 (S Marie Currie)

Filmografia
-----------

| Rok | Film | Rola | Poznámky |
| --- | --- | --- | --- |
| 1980 | Foxes | Annie |  |
| 1982 | Parasite | Dana |  |
| 1983 | Zóna súmraku *(Twilight Zone: The Movie)* | Sara |
| 1983 | Wavelength | Iris Longacre |  |
| 1984 | Murder, She Wrote | Echo Cramer | *TV epizóda: "It's a dog's life"* |
| 1984 | The Rosebud Beach Hotel | Singing Maid Cherie |  |
| 1990 | Matlock | Renee Thorton | *Dve TV epizódy: "The Informer: Part 1" and "The Informer: Part 2"* |
| 1991 | Matlock | Betsy Rhodes | *TV epizóda: "The Suspect"* |
| 1991 | Rich Girl | Michelle |  |

Zdroj
-----

*Tento článok je čiastočný alebo úplný preklad článku Cherie Currie na anglickej Wikipédii.*

Autoritné údaje: * BnF: 165182205
* GND: 1076839010
* ISNI: 0000 0003 6388 3835
* LCCN: n88245266
* VIAF: 226090864
* WorldCat: lccn-n88245266
**Saľut 3** (**OPS-2** alebo **Almaz 2**; rus. Салют-3 – *Saljut-3*) bola vojenská vesmírna stanica vypustená nosnou raketou Proton 25. júna 1974. Išlo, po Saľute 2, o druhú stanicu programu Almaz, ktorej skutočný význam bol krytý programom Saľut.

Po štarte dosiahla výšku 219 - 270 km a jej finálna orbitálna výška bola 268 - 272 km. Saľut 3 mal celkovou váhu v rozmedzí 18 - 19 ton. Mala dva solárne panely umiestnené bočne v strednej časti stanice a oddeliteľné záchranné moduly pre návrat dát zo skúšok materiálov. Iba jednému z dvoch letov Sojuzov, Sojuz 14, sa podarilo vstúpiť na palubu. Druhému letu, Sojuz 15, sa nepodarilo so stanicou úspešne spojiť. Napriek tomu bol Saľut 3 celkovo hodnotený ako úspech. Stanica skončila svoju púť 24. januára 1975, keď zhorela v atmosfére.

Lety k stanici
--------------

Ku kozmickej stanici boli vyslané dve kozmické lode.

| Misia | Posádka | Dátum štartu | Dátum pristátia | Dĺžka pobytu | Poznámka |
| --- | --- | --- | --- | --- | --- |
| Sojuz 14 | Jurij ArťuchinPavel Popovič | 3. júl 1974 | 19. júl 1974 | 16 dní |  |
| Sojuz 15 | Lev ĎominGennadij Sarafanov | 26. august 1974 | 28. august 1974 | 2 dni | Posádke sa nepodarilo úspešne spojiť so stanicou. |

Pozri aj
--------

* Saľut
* Mir
* ISS
**Eddingtonov-Lemaîtrov vesmír** je extrémny prípad Lemaîtrovho vesmíru, v ktorom sa predpokladá kladné zakrivenie priestoru (k = +1), kladná hodnota kozmologickej konštanty λE, rovnajúca sa práve kozmologickej konštante Einsteinovho vesmíru, a hmotnosť rovnaká ako pri stacionárnom Einsteinovom modeli. Expanzia v Eddingtonovom-Lemaitrovom vesmíre prebieha rovnako ako v Lemaitrovom vesmíre s nekonečne dlhým obdobím oddychu. Ak sa expanzia začína v čase t = 0 zo singulárneho stavu s faktorom škály R = 0, potom faktor škály sa bude s časom neohraničene asymptoticky približovať k hodnote polomeru Einsteinovho vesmíru RE = 1√λE, po dosiahnutí ktorého sa expanzia zastaví na nekonečne dlhotrvajúce obdobie oddychu. Ak sa expanzia pri t = 0 začala od hodnoty RE = 1/λE, potom po neobmedzene dlhotrvajúcom začiatočnom období oddychu bude faktor škály R rásť s časom neobmedzene a exponenciálne podľa vzťahu R(t) = eHt podobne ako v de Sitterovom vesmíre.

Pozri aj
--------


|  |  |
| --- | --- |
|  | Astronomický portál |

* kozmológia

*Tento článok alebo jeho časť obsahuje heslo z Encyklopédie astronómie s láskavým dovolením autorov a podporou SZA.*
**B20 - B24: CHOROBY VYVOLANÉ VÍRUSOM ĽUDSKEJ IMUNITNEJ NEDOSTATOČNOSTI (HIV)** patria do I.kapitoly MKCH-10 - Infekčné a parazitárne choroby (MKCH-10, A00 - B99).

  

Poznámka: Štvormiestne podpoložky pri B20 - B23 slúžia na alternatívne použitie tam, kde je nemožné alebo nežiaduce použiť viac kódov na identifikáciu špecifických stavov.

Nezahŕňa bezpríznakovú infekciu vírusom ľudskej imunitnej nedostatočnosti (Z21).

  

**B20 - CHOROBA VYVOLANÁ VÍRUSOM ĽUDSKEJ IMUNITNEJ NEDOSTATOČNOSTI (HIV) S NÁSLEDNÝMI INFEKČNÝMI A PARAZITÁRNYMI CHOROBAMI**

Nezahŕňa syndróm akútnej HIV infekcie (B23.0).

B20.0 - Choroba HIV vyúsťujúca do mykobakteriálnej infekcie

Choroba HIV vyúsťujúca do tuberkulózy
B20.1 - Choroba HIV vyúsťujúca do iných bakteriálnych infekcií
  
B20.2 - Choroba HIV vyúsťujúca do cytomegalovírusovej choroby
  
B20.3 - Choroba HIV vyúsťujúca do iných vírusových infekcií
  
B20.4 - Choroba HIV vyúsťujúca do kandidózy
  
B20.5 - Choroba HIV vyúsťujúca do iných mykóz
  
B20.6 - Choroba HIV vyúsťujúca do pneumocystovej pneumónie
  
B20.7 - Choroba HIV vyúsťujúca do viacpočetných infekcií
  
B20.8 - Choroba HIV vyúsťujúca do iných infekčných a parazitárnych chorôb
  
B20.9 - Choroba HIV vyúsťujúca do nešpecifikovaných infekčných alebo parazitárnych chorôb

Choroba HIV vyúsťujúca do infekcií NS

  

**B21 - CHOROBA VYVOLANÁ VÍRUSOM ĽUDSKEJ IMUNITNEJ NEDOSTATOČNOSTI (HIV) VYÚSŤUJÚCA DO ZHUBNÝCH NÁDOROV**

B21.0 - Choroba HIV vyúsťujúca do Kaposiho sarkómu
  
B21.1 - Choroba HIV vyúsťujúca do Burkittovho lymfómu
  
B21.2 - Choroba HIV vyúsťujúca do iných typov nehodgkinovho lymfómu
  
B21.3 - Choroba HIV vyúsťujúca do iných malígnych nádorov lymfatického krvotvorného a príbuzného tkaniva
  
B21.7 - Choroba HIV vyúsťujúca do viacpočetných malígnych nádorov
  
B21.8 - Choroba HIV vyúsťujúca do iných malígnych nádorov
  
B21.9 - Choroba HIV vyúsťujúca do nešpecifikovaných malígnych nádorov

  

**B22 - CHOROBA VYVOLANÁ VÍRUSOM ĽUDSKEJ IMUNITNEJ NEDOSTATOČNOSTI (HIV) VYÚSŤUJÚCA DO INÝCH ŠPECIFIKOVANÝCH CHORÔB**

B22.0 - Choroba HIV vyúsťujúca do encefalopatie

Demencia HIV
B22.1 - Choroba HIV vyúsťujúca do lymfoidnej intersticiálnej pneumonitídy
  
B22.2 - Choroba HIV vyúsťujúca do syndrómu celkového upadania

Choroba HIV vyúsťujúca do zaostávania normálneho vývinu
Chorobné zoštíhlenie
B22.7 - Choroba HIV vyúsťujúca do rozličných chorôb zaradených inde

  

**B23 - CHOROBA VYVOLANÁ VÍRUSOM ĽUDSKEJ IMUNITNEJ NEDOSTATOČNOSTI (HIV) VYÚSŤUJÚCA DO INÝCH CHORÔB**

B23.0 - Syndróm akútnej infekcie HIV
  
B23.1 - Choroba HIV vyúsťujúca do (pretrvávajúcej) generalizovanej lymfadenopatie
  
B23.2 - Choroba HIV vyúsťujúca do hematologických a imunologických abnormalít nezatriedených inde
  
B23.8 - Choroba HIV vyúsťujúca do iných špecifikovaných stavov

  

**B24 - NEŠPECIFIKOVANÁ CHOROBA VYVOLANÁ VÍRUSOM ĽUDSKEJ IMUNITNEJ NEDOSTATOČNOSTI (HIV)**

Získaný syndróm imunitnej nedostatočnosti (AIDS) NS
  
Komplex vo vzťahu k AIDS (AIDS-related complex, ARC) NS

Zdroj
-----

* Národné centrum zdravotníckych informácií
**Sadyattes II.** bol kráľ Lýdie približne od roku 621 pred Kr. do roku 609 pred Kr. Bol tretím panovníkom dynastie Mermnovcov.

Sadyattes II. ktorého meno sa odvodzuje od dvoch lýdskych slov, sadu a atta, v preklade niečo ako "silný otec" je máloznámy kráľ Lýdie. Po predchodcovi Ardysovi sdedil konsolidovaný štát. Dĺžka doby jeho vládnutia je diskutabilná. Grécky historik Herodotos vo svojom historickom diele Histories Apodeixis v prvej knihe (1,14-16) uvádza, že vládol 12 rokov. Novovekým historikom sa doba jeho vlánutia zdá krátka a prikláňajú sa názoru, že vládol možno aj 25 rokov. Sadyattes II. pokračoval v politike svojho otca. Obnovil vojnu proti najmocnejšiemu gréckemu mestu Milétu na západnom pobreží Anatólie. Herodotos píše, že vo vojne, ktorá trvala šesť rokov pokračoval jeho nástupca Alyattes II.. Milétos sa im nepodarilo dobyť. Sadyattes je pochovaný v údolí rieky Gediz (asi 90 km východne od mesta Izmir) v lýdskom kráľovskom cintoríne Bin Tepe.

  


|  |
| --- |
| Sadyattes |
| Vladárske tituly |
|
| Predchodca**Ardys II.** | **kráľ**621 pred Kr. – 609 pred Kr. | Nástupca**Alyattes II.** |